**projektas**

**reg. Nr. T-156**

**2.5. darbotvarkės klausimas**

**Pasvalio rajono savivaldybės taryba**

**Sprendimas**

**Dėl UŽDAROSIOS AKCINĖS BENDROVĖS „PASVALIO AUTOBUSŲ PARKAS“**

**ĮSTATŲ PATVIRTINIMO**

2019 m. rugpjūčio d. Nr. T1-

Pasvalys

Vadovaudamasi Lietuvos Respublikos vietos savivaldos įstatymo 16 straipsnio 4 dalimi ir 18 straipsnio 1 dalimi, Lietuvos Respublikos akcinių bendrovių įstatymo 4 straipsniu, 20 straipsnio 1 dalies 1 punktu, 29 straipsnio 6 dalimi, Lietuvos Respublikos ūkio ministro 2014 m. spalio 23 d. įsakymo Nr. 4-760 „Dėl uždarųjų akcinių bendrovių pavyzdinių steigimo akto, steigimo sutarties formų ir pavyzdinių įstatų ir jų pildymo rekomendacijų patvirtinimo“ (Lietuvos Respublikos ūkio ministro 2018 m. birželio 11 d. įsakymo Nr. 4-345 redakcija) 1.3 punktu, Pasvalio rajono savivaldybės taryba  nusprendžia:

1. Patvirtinti uždarosios akcinės bendrovės „Pasvalio autobusų parkas“ įstatus (pridedama).

2. Įgalioti uždarosios akcinės bendrovės „Pasvalio autobusų parkas“ direktorių pasirašyti uždarosios akcinės bendrovės „Pasvalio autobusų parkas“ įstatus ir įregistruoti juos Juridinių asmenų registre Lietuvos Respublikos įstatymų nustatyta tvarka.

3. Pripažinti netekusiais galios Pasvalio rajono savivaldybės tarybos 2016 m. spalio 26 d. sprendimą Nr. T1-206 „Dėl uždarosios akcinės bendrovės „Pasvalio autobusų parkas“ įstatų patvirtinimo“.

Sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras

Parengė

Strateginio planavimo ir investicijų skyriaus

vyriausioji specialistė

V.Antanavičienė

2019-07-09 tel. (8 451) 54 114

Suderinta DVS Nr. RTS-171

PATVIRTINTA

Pasvalio rajono savivaldybės tarybos

2019 m. liepos d. sprendimu Nr. T1-

**UŽDAROSIOS AKCINĖS BENDROVĖS „PASVALIO AUTOBUSŲ PARKAS“**

**ĮSTATAI**

I SKYRIUS

**Bendrosios nuostatos**

1. Uždaroji akcinė bendrovė „Pasvalio autobusų parkas“ (toliau – Bendrovė) yra ribotos civilinės atsakomybės privatusis juridinis asmuo, kuris savo veikloje vadovaujasi Lietuvos Respublikos civiliniu kodeksu, Lietuvos Respublikos akcinių bendrovių įstatymu (toliau – Akcinių bendrovių įstatymas), kitais Lietuvos Respublikos teisės aktais, taip pat šiais įstatais.
2. Bendrovės teisinė forma – uždaroji akcinė bendrovė.
3. Bendrovės veiklos laikotarpis – neribotas.
4. Bendrovės finansiniai metai yra sausio 1 d. – gruodžio 31 d.

II SKYRIUS

**BENDROVĖS VEIKLOS TIKSLAI IR OBJEKTAS**

1. Bendrovės veiklos tikslai: užtikrinti būtinų keleivinio transporto paslaugų teikimą visuomenei – vežti keleivius nustatytais vietinio ir tolimojo reguliaraus susisiekimo maršrutais; racionaliai naudoti Bendrovės turtą bei kitus išteklius, siekti ekonomiškai racionalios Bendrovės veiklos. Bendrovė gali užsiimti bet kokia kita veikla, kuri neprieštarauja Lietuvos Respublikos teisės aktams.

III SKYRIUS

**Bendrovės įstatinis kapitalas, akcijos nominali vertė, akcijų skaičius ir suteikiamos teisės**

1. Bendrovės įstatinis kapitalas yra 508 076,26 (penki šimtai aštuoni tūkstančiai septyniasdešimt šeši eurai, 26 ct) eurai.
2. Bendrovės įstatinis kapitalas padalytas į 1 751 987 (vieną milijoną septynis šimtus penkiasdešimt vieną tūkstantį devynis šimtus aštuoniasdešimt septynias) paprastąsias vardines akcijas.
3. Bendrovės akcijos nominali vertė yra 0,29 (dvidešimt devynios šimtosios) euro.
4. Bendrovės akcijos yra nematerialios.
5. Kiekviena visiškai apmokėta akcija ją turinčiam akcininkui Bendrovės visuotiniame akcininkų susirinkime suteikia vieną balsą.
6. Bendrovės akcininkų teises ir pareigas nustato Akcinių bendrovių įstatymas ir kiti Lietuvos Respublikos įstatymai.

IV SKYRIUS

**BENDROVĖS VALDYMAS**

1. Bendrovės organai:
   1. visuotinis akcininkų susirinkimas;
   2. stebėtojų taryba Bendrovėje nesudaroma;
   3. valdyba Bendrovėje nesudaroma;
   4. vadovas (direktorius).
2. Visuotinio akcininkų susirinkimo kompetencija, jo sušaukimo tvarka, kitų Bendrovės organų kompetencija, jų rinkimo ir atšaukimo tvarka nesiskiria nuo nurodytųjų Akcinių bendrovių įstatyme. Jeigu Bendrovės visų akcijų savininkas yra vienas asmuo, jo raštiški sprendimai prilyginami visuotinio akcininkų susirinkimo sprendimams.

V SKYRIUS

**BENDROVĖS PRANEŠIMŲ SKELBIMO TVARKA**

1. Kai bendrovės pranešimai turi būti paskelbti viešai, jie skelbiami VĮ Registrų centro leidžiamame elektroniniame leidinyje „Juridinių asmenų vieši pranešimai“.
2. Kiti Bendrovės pranešimai akcininkui ir kitiems asmenims siunčiami registruotu laišku arba įteikiami pasirašytinai. Skubūs pranešimai gali būti perduoti elektroninių ryšių priemonėmis, originalai išsiunčiami adresatui registruotu laišku arba įteikiami pasirašytinai.
3. Akcininkams pranešimai yra siunčiami Bendrovės vertybinių popierių apskaitos dokumentuose nurodytu adresu.
4. Už pranešimų išsiuntimą ar jų įteikimą laiku atsako Bendrovės vadovas.

VI SKYRIUS

**Bendrovės dokumentų ir informacijos pateikimo**

**akcininkams tvarka**

1. Akcininko rašytiniu reikalavimu ne vėliau kaip per 7 dienas nuo reikalavimo gavimo dienos Bendrovės dokumentai, nesusiję su Bendrovės komercine (gamybine) paslaptimi ir konfidencialia informacija, akcininkui pateikiami susipažinti Bendrovės darbo valandomis jos buveinėje ar kitoje Bendrovės vadovo nurodytoje vietoje, kurioje dokumentai yra saugomi. Šių dokumentų kopijos akcininkui gali būti siunčiamos registruotu laišku arba įteikiamos pasirašytinai.
2. Akcininkas turi teisę susipažinti su visais Bendrovės dokumentais. Bendrovė gali atsisakyti sudaryti akcininkui galimybę susipažinti ir (ar) pateikti dokumentų, susijusių su Bendrovės komercine (gamybine) paslaptimi, konfidencialia informacija, kopijas, išskyrus atvejus, kai Bendrovės informacija akcininkui būtina įgyvendinti kituose teisės aktuose numatytus imperatyvius reikalavimus ir akcininkas užtikrina tokios informacijos konfidencialumą. Bendrovė privalo sudaryti akcininkui galimybę susipažinti su kita Bendrovės informacija ir (ar) pateikti dokumentų kopijas, jeigu tokia informacija ir dokumentai, įskaitant informaciją ir dokumentus, susijusius su Bendrovės komercine (gamybine) paslaptimi ir konfidencialia informacija, akcininkui būtini vykdant kituose teisės aktuose numatytus reikalavimus ir akcininkas užtikrina tokios informacijos ir dokumentų konfidencialumą. Bendrovė atsisako akcininkui pateikti dokumentų kopijas, jeigu negalima nustatyti dokumentų pareikalavusio akcininko tapatybės. Atsisakymą sudaryti akcininkui galimybę susipažinti ir (ar) pateikti dokumentų kopijas Bendrovė turi įforminti raštu, jeigu akcininkas to pareikalauja.
3. Informacija, kuri savaime yra akivaizdi ar lengvai pasiekiama (pvz. viešai skelbiami įmonės finansinės atskaitomybės duomenys, viešai skelbiama informacija apie įmonės vykdomus projektus, verslo partnerius ir kt.) laikoma nekonfidencialia ir už jos atskleidimą, paviešinimą nekyla jokių teisinių padarinių. Ši informacija akcininkui ar jo įgaliotam atstovui suteikiama šių įstatų nustatyta tvarka.
4. Bendrovės dokumentai, jų kopijos ar kita informacija akcininkams pateikiama neatlygintinai.

vii SKYRIUS

**Bendrovės filialų ir atstovybių steigimas ir**

**veiklos nutraukimas**

1. Bendrovė turi teisę steigti filialus ir atstovybes Lietuvos Respublikoje ir užsienio valstybėse.
2. Sprendimą steigti Bendrovės filialus ir atstovybes, nutraukti jų veiklą, skirti ir atšaukti Bendrovės filialų ir atstovybių vadovus priima, taip pat filialų ir atstovybių nuostatus tvirtina Bendrovės vadovas, vadovaudamasis teisės aktais.

VIII SKYRIUS

**ĮSTATŲ KEITIMO TVARKA**

1. Bendrovės įstatų keitimo tvarka nesiskiria nuo nurodytosios Akcinių bendrovių įstatyme.

Įstatai pasirašyti du tūkstančiai devynioliktų metų \_\_\_\_\_\_\_\_\_\_\_\_\_\_ mėn. \_\_\_\_\_d.

(įgaliotas asmuo)                      (parašas)                        (vardas, pavardė)               (data)

Pasvalio rajono savivaldybės tarybai

**AIŠKINAMASIS RAŠTAS**

**Dėl UŽDAROSIOS AKCINĖS BENDROVĖS „PASVALIO AUTOBUSŲ PARKAS“**

**ĮSTATŲ PATVIRTINIMO**

2019-07-09

Pasvalys

**1. Problemos esmė.**

Lietuvos Respublikos akcinių bendrovių įstatymo 20 straipsnio 1 dalies 1 punktu, keisti UAB „Pasvalio autobusų parkas“ įstatus turi teisę visuotinis akcininkų susirinkimas, t. y. Pasvalio rajono savivaldybės taryba. Sprendimo projekte pateikti Bendrovės įstatai yra parengti vadovaujantis Lietuvos Respublikos akcinių bendrovių įstatymo nuostatomis ir Lietuvos Respublikos ūkio ministro 2014 m. spalio 23 d. įsakymu Nr. 4-760 „Dėl uždarųjų akcinių bendrovių pavyzdinių steigimo akto, steigimo sutarties formų ir pavyzdinių įstatų ir jų pildymo rekomendacijų patvirtinimo“ patvirtintais pavyzdiniais uždarosios akcinės bendrovės įstatais. Įstatai keičiami dėl to, kad nebus sudaroma Bendrovės valdyba. Bendrovės valdymo organai bus visuotinis akcininkų susirinkimas ir vienasmenis valdymo organas − bendrovės vadovas. Jeigu bendrovėje nesudaroma valdyba, valdybos kompetencijai priskirtas funkcijas atlieka bendrovės vadovas.

**2. Kokios siūlomos naujos teisinio reguliavimo nuostatos ir kokių rezultatų laukiama.** Naujų teisinio reguliavimo nuostatų nesiūloma.

**3. Skaičiavimai, išlaidų sąmatos, finansavimo šaltiniai**.

Sprendimo projekto įgyvendinimui lėšų nereikia.

**4. Numatomo teisinio reguliavimo poveikio vertinimo rezultatai galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta**

Priėmus sprendimo projektą, neigiamų pasekmių nenumatoma.

**5. Jeigu sprendimui įgyvendinti reikia įgyvendinamųjų teisės aktų, – kas ir kada juos turėtų priimti –** nereikia.

**6. Sprendimo projekto iniciatoriai.** Pasvalio rajono savivaldybės administracija.

**7. Sprendimo projekto rengimo metu gauti specialistų vertinimai ir išvados**

Sprendimo projektui pritarta.

Strateginio planavimo ir investicijų skyriaus

vyriausioji specialistė Virginija Antanavičienė